De to profiler er tilbage i truppen efter skader - til gengæld må andre spillere melde fra til Esbjerg-opgøret.

Både Thomas Enevoldsen og Edison Flores er tilbage for AaB, der fredag aften står over for Esbjerg. Offensiv-profilernes tilbagekomst i truppen kommer belejligt for det nordjyske mandskab, der har været inde i en elendig periode på det seneste, hvor specielt skarpheden foran mål har manglet. AaB ligger i øjeblikket placeret på en ottendeplads med 19 point efter 15 kampe - fire point fra top-seks. - Vi erkender, at vi i øjeblikket befinder os i en pointmæssig dårlig periode, men vi arbejder hårdt og har fokus på vores præstationer i bestræbelserne på at få billedet til at vende, siger Lars Søndergaard i en pressemeddelse fra AaB. AaB må til gengæld undvære Marco Meilinger og Jannik Pohl, der ellers har spillet en lang række af de seneste kampe. Derudover er langtidsskadede Sebastian Grønning stadig ude af truppen. Hele truppen ser således ud: 1 Nicolai Larsen, 2 Patrick Kristensen, 3 Jakob Ahlmann, 4 Jakob Blåbjerg, 5 Markus Holgersson, 7 Thomas Enevoldsen, 8 Rasmus Würtz, 10 Edison Flores, 14 Casper Sloth, 16 Magnus Christensen, 17 Christian Bassogog, 18 Rasmus Thellufsen, 21 Kasper Risgård, 22 Carsten Christensen, 25 Frederik Børsting, 27 Oliver Abildgaard, 31 Joakim Mæhle og 32 Kasper Pedersen. Kampen mod Esbjerg fløjtes i gang fredag klokken 18.00.